钦定古今图书集成/明伦汇编/氏族典/第003卷 > 明
## 钦定古今图书集成/明伦汇编/氏族典/第003卷 > 明

### 太祖吴元年诰前赐姓朱文忠复姓李氏

按《名山藏臣林记》：李文忠，字思本，少名保儿，盱眙人。
父贞，娶高帝姊，渔泗水上，岁俭时有所助高帝。久之，
高帝姊卒，保儿方十二，贞闻帝起淮右，携之军中见
帝。帝见贞衣被缕裂，问曰：“大丈治生，得无苦乎？”对曰：
“苦渔税。”保儿牵帝衣，帝喜且泣，赐以己姓，名曰文忠。
吴元年诰曰：“甥文忠幼育帐下，比于吾儿。弓马文艺”，
靡不闲贯。弱冠起军中，佥院金华，开省严陵，平乌龙，
破苗獠，陷阵冲锋，如遇枯朽。比者直𢭏临安，克其坚
城，安堵如故。朕自起淮右，奄至江左，同心一力，诸勋
有之，国戚蔑如。惟尔文忠，“亲则舅甥，恩则父子，谋画
劳勚，与诸勋并。是用加尔荣禄大夫、浙江行中书省
平章，作镇兹土，复尔故姓，尔其勗之。”

按《明外史李文忠传》：“文忠，太祖姊子也。年十二而母死，父贞携之转侧乱军中，濒死者数矣。久乃谒太祖
于滁阳。太祖见保儿，喜甚，抚以为子，赐姓朱氏。大军
伐吴，文忠趋杭州，守将潘元明降，就加荣禄大夫，浙
江行省平章政事，复姓李氏。”

### 洪武元年诏前赐姓朱文英更姓木氏禁人从蒙古姓

按《名山藏臣林记》：“沐英，字文英，定远人，故姓李，又姓
木，乃姓沐也。八岁，父母死，帝得之兵间。时帝年二十
五，未子，与孝慈皇后养为子，姓之朱，名之文英。与懿
文太子同食。起英温爽有姿概，机颖过人，入侍帷幄，
昼夜励勤，目无迕视，帝深器之。年十八，授帐前都尉，
守京口。久之，升广武卫亲军指挥使。洪武元年，以所”
部从取铅山，下崇安，会汤和攻陈友定于延平，取之。
其故将子隆负固不服，英与裨将蔡玉夹攻，生得子
隆将谷保，尽定闽地。高帝曰：“毋李尔李，毋朱我朱。”与
之木姓，而名曰英。调守建宁，节制邵、延、汀三卫。
按《明外史沐英传》：英八岁而孤，从母避兵。母又死，太
祖与孝慈皇后怜之，抚为己子，姓朱氏。年十八，授帐
前都尉，守镇江。稍迁指挥使，守广信。从大军征福建，
破分水关，略崇安，别破闽溪十八寨，缚冯谷保，始命
复姓。

按《日知录》：“洪武元年，诏蒙古服、蒙古语、蒙古姓，一切
禁止。”

洪武三年，诏蒙古人复本姓。

按《日知录》：洪武元年，禁不得蒙古姓者，禁中国人之
更为蒙古姓，非禁蒙古人之本姓也。三年四月甲子，
诏曰：“天生斯民，族属姓氏，各有本原。古之圣王尢重
之，所以别婚姻、重本始，以厚民俗也。朕起布衣，定群
雄，为天下主。已尝诏告天下：蒙古诸色人等，皆吾赤
于果有材能，一体擢用。比闻入仕之后，或多更姓名，
朕虑岁久其子孙相传，昧其本原，非先王致谨氏族
之道。中书省其告谕之，如已更易者，听其改正。”
洪武九年，赐火伱赤姓名为霍庄
按《日知录》，洪武九年三月癸未，以火伱赤为翰林蒙
古编修，更其姓名曰霍庄。

洪武十四年，更“《木英》姓”为“沐氏。”

按《名山藏臣林记》：十四年秋，颍川侯傅友德为征南
将军，征云南，英为副。高帝为英，易木曰“沐”，曰：“南方火
也，以其克之，勿用生之。”

洪武十六年，赐观音保姓名为“李观。”

按《日知录》：“洪武十六年二月，故元云南右丞观音保
降，赐姓名李观。”

洪武　　年，赐《信录》、姓车氏。

按《圣君初政记》，“本朝赐臣下姓不多见，惟国初有之。
邳州指挥使车言本姓信，洪武中，信录有军功，赐姓
车。”

洪武二十一年，赐丑驴姓名为“李贤。”

按《明外史李贤传》：“贤初名丑驴，鞑靼人。元工部尚书。
洪武二十一年来归，通驿书，太祖赐姓名，授燕府纪
善。”

洪武　　　年、赐诸降人姓名

按《明外史薛斌传》，“斌，蒙古人，本名脱欢。父薛台，洪武
中归附，赐姓薛，累官燕山右护卫指挥佥事。”按《滕
定传》，“定父瓒，元枢密知院，洪武中来降，授会州卫指
挥佥事，赐姓滕。”按《吴成传》，“成，辽阳人，名买驴。父通
伯，元辽阳行省右丞，太祖时，观童来降，通伯父子与
俱买驴，更今姓名充总旗。”

### 成祖永乐 年诏僧道衍复姓

按《名山藏臣林记》：“姚广孝，幼名天禧。年十四，削发为
僧，名道衍，参侍燕王者二十馀年。王礼道衍甚厚。既
即位，授道衍僧录司左善世。仁宗立为太子，上命淇
国公丘福等兼宫僚，命道衍太子少师，复其姓，赐名
广孝。”

永乐三年，赐把都帖木儿姓名为“吴允诚”；伦都儿灰
姓名为“柴秉诚”，保住姓名为“杨效诚。”

按《名山藏臣林记》：“吴允诚，鞑靼人，旧名把都帖木儿。
成祖三年，与其党伦都儿灰率所部五千馀人，自塔
沟归附于宋晟。上大喜，赐姓名，授右军都督佥事。伦
都儿灰赐姓名柴秉诚，授后军都督佥事。其馀皆为
指挥千百户，镇抚有差，赐之冠带、袭衣、文绮表里，白
金钞锭，俾居凉州。”

按《明外史吴允诚传》，允诚，蒙古人，名把都帖木儿，居
甘肃塞外塔沟地，官至平章。永乐三年，与其党伦都
儿灰来归，帝以蒙古人多同名，当赐姓别之。尚书刘
儁请如洪武故事，编为勘合，允诚得赐姓名，授右军
都督佥事，伦都儿灰亦赐姓名。柴秉诚授后军都督
佥事。按《刘儁传》，儁为侍中，成祖即位，进尚书。成祖
尝谓儁曰：“鞑靼人任武职者多同名，宜赐姓以别之。”
儁请如洪武故事，编为勘合。于是漠北人皆有姓。
按《日知录》：永乐三年七月，赐保住名杨效诚。

永乐二十一年，赐也先土干姓名为“金忠”，把台姓名为“蒋信。”

按《名山藏臣林记》：金忠，故名也先土干，以黠桀自豪。
成祖末年，亲征阿鲁台。阿鲁台闻大兵来，悉鸟兽散，
独也先土干率妻子部属来附。上得也先土干，大喜，
慰劳之，赐之酒馔。也先土干叩头呼万岁，退语所亲
曰：“大明皇帝真吾主也，舍此何适哉！”上思所以旌异
也先土干，以风示外国，封也先土干忠勇王，赐姓名
曰《金忠》，宴坐侯之下、伯之上，御前珍羞，悉辍予之。宴
罢，复辍予御用金杯等物而遂班师。《忠》之来附也，其
甥《把台》从之来，亦封《忠勇伯》，赐姓名《蒋信》。

按《明外史金忠传》：“忠，蒙古王子也先土干也，素桀黠，
为阿鲁台所忌。永乐二十一年，成祖亲征漠北，至上
庄堡，率妻子部属来降。时六师深入，寇已远遁。帝方
耻无功，见其来归，大喜，赐姓名，封忠顺王。”

### 英宗正统十年赐哈喇姓名为毛忠

按《明外史毛忠传》：“忠字允诚，初名哈喇，西陲人。膂力
绝人，善骑射。正统三年，从都督蒋贵征朵儿只伯，先
登陷阵，大获，擢都指挥佥事。十年，以守边劳，进同知，
赐今姓。”

### 天顺元年赐脱脱孛罗姓名为和勇克罗俄领占姓名为罗秉忠

按《明外史和勇传》：“勇初名脱脱孛罗，和宁王阿鲁台
孙也。阿鲁台既为瓦剌脱欢所杀，子阿卜只奄穷蹙，
款塞来归，宣宗授以左都督，赐第京师。卒，勇袭指挥
使，带俸锦衣卫，积功至都督佥事。天顺元年，诏加同
知，赐姓名。”按《罗秉忠传》，“秉忠初名克罗俄，领占沙
州卫都督佥事，困即来子也。兄喃哥既袭父职，英宗
复”命秉忠为指挥使，协理卫事。既而喃哥率千二百
人内徙，诏居之东昌、平山二卫，给田庐什器所，以抚
恤甚厚。喃哥卒，秉忠为都指挥使，代领其众。英宗蒙
尘，塞上多警，擢秉忠都督佥事，率所部援剿。积战功，
至左都督。天顺初，始赐姓名。

### 武宗正德四年赐义子十五人国姓

按《名山藏典谟记》：“正德四年十一月，予冒国姓称义
子者朱铎等十一人为锦衣卫百户，朱玺等四人为
所镇。”

正德七年，赐“义子”百二十七人“国姓。”

按《名山藏典谟记》：“七年九月，赐义子百二十七人，国
姓则永寿伯朱德，都督朱宁、朱安为之首，其次朱国、
朱福、朱刚，皆至都督。最下镇抚，旗舍列籍，锦衣腾骧
诸卫，盖皆中官厮养，市井桀黠，偶悦上心，遂蒙收赐。
而朱采、朱静、朱满、朱恩、朱规五人者，来自外国，得幸
于上云。”按《臣林杂记》：“钱宁者，本镇安人。太监钱能
镇”守云南，宁幼鬻为家奴。能死事刘瑾专顺，因得见
武宗，能左右手拓弓，武宗悦之，赐国姓为“义子。”冒功
陞锦衣正千户，累陞后府左都督，常掌锦衣事。
按《明外史裴德传》，德不知何许人，亦不详其姓，初为
太监裴氏厮养，因冒姓裴。历官锦衣指挥佥事，有宠
于武宗，赐国姓为“义子。”

按《续文献通考》：“正德七年，都督钱宁、钱安、许国，赐朱
姓，又赐都督朱福、朱刚，都指挥朱谦、朱春、朱翥、朱增、
朱斌、朱政、朱海、朱岳、朱昇、朱晟、朱彪、朱镛、朱钫，指挥
千百户、镇抚旗舍朱钦等百二十人姓。”

正德九年，赐“义子”江彬等国姓。

按《名山藏典谟记》：九年八月，上设东西两官厅禁中，
视团营练兵焉。以太监张忠领东，边将许泰领西。复
设勇士营，领以神周、刘晖，皆赐国姓，为义子四镇兵，
号“外四家。”复使江彬兼统之。上自领中官善骑射者
为一营，曰中军按《臣林杂记》：“江彬者，宣府人，初为
蔚州卫指挥使。正德中，武宗好兵事，左右言：京营军
多脆弱，而边将精悍骁健，请令京边二军践更出入。”
于是钱宁言彬于上，上召见彬。彬为人黠悍，狠忍谈
兵，上前高自称诩。上悦之，以为左都督，赐之国姓，留
侍豹房同卧起。彬时以武事歆上，请调辽阳、宣府、大
同、延绥四路军入操西内教场，上戎服临观之，炮铳
之声不绝。中禁或时为角抵戏，手搏虎圈，人号“边军”，
为“外四家。”其军悉纵横恣睢市井间，都人苦焉。彬言
上，请创西官厅，上以彬为提督。彬乘上喜，益言万全
都指挥李琮、陕西都指挥神周勇略，得召入豹房，亦
赐国姓为“义儿。”

正德十二年，赐“许泰、张、洪”国姓。

按《名山藏典谟记》：“十二年六月，赐后军左都督许泰
前军右都督张洪国姓。”

按《明外史许泰传》：“泰充副总兵，协守宣府。正德六年
七月，调边兵剿贼，泰与郤永、江彬俱在行。明年九月，
贼平，进署都督同知，遂留边兵不遣，与彬日侍上左
右，赐国姓，大得恩宠，历迁至左都督。十三年冒应州
功，封安边伯。”〈按许泰赐姓已见九年恐有一讹〉
正德十三年，赐“群小”“十一人国姓。”

按《名山藏典谟记》：“十三年五月戊申，赐群小赐姓者

朱渭、朱义、朱大爵、朱印、朱珂姓，俱锦衣卫食粮。”〈按两书纪

“年各异” ，恐有一讹。

正德十四年，赐刘晖等国姓，禁民养猪。

按《名山藏典谟记》：十四年二月“丁丑，赐左都督刘晖
神周都督佥事李琮国姓，八月赐宣府右卫中所百
户刘昱等四人国姓，皆填注锦衣卫。”〈按刘晖神周赐姓已见九年恐

有一讹

按《明大政纪》：“正德十四年三月，武选郎中黄巩疏言：
‘陛下临御以来，祖宗纲纪坏于佞幸，天下知有权臣
而不知有陛下，皆宁忤陛下而不敢忤权臣。江彬本
行伍庸流，凶狠傲诞，陛下赐以国姓，封以伯爵，托以
腹心，付以提督京营之寄，此养乱之道也。彬外挟边
卒，内拥兵权，骑虎之势，不乱不止。天下之人，切齿唾
骂，皆欲食彬之肉，何不去彬以谢天下’？”上怒，诏下狱。
十月，禁民不许养猪及易卖宰杀，违者发极边卫分
充军。以“猪”音同国姓，故严旨禁之，远近流传。旬日之
间，直省各处城市乡村地方，猪尽减价贩卖，其小者
皆埋弃。

### 皇清